Twavel ġodda Il-Mulej qal lil Mosè: "Fassal żewġ twavel tal-ġebel bħal ta' qabel, u jien nikteb fuq it-twavel il-kliem li kien hemm fuq ta' qabel, u li int kissirt. Lestihom għal filgħodu, u filgħodu itla' fuq il-muntanja tas-Sinaj, u oqgħod hemm, u stennieni fuq il-quċċata. Ħadd ma għandu jitla' miegħek u ebda bniedem ma għandu jidher f'ebda post tal-muntanja; lanqas ma jkun hemm jirgħu mrieħel jew baqar ħdejn il-muntanja." Mosè fassal żewġ twavel tal-ġebel bħal ta' qabel, u qam filgħodu kmieni, u tala' fuq il-muntanja tas-Sinaj, kif kien ordnalu l-Mulej, u ħa f'idejh iż-żewġ twavel tal-ġebel. Imbagħad il-Mulej niżel fi sħaba u waqaf hemm maġenbu; u xandar l-isem tal-Mulej. U l-Mulej għadda minn quddiemu u għajjat: "Jaħweh! Jaħweh! Alla li jagħder u jħenn; tqil biex jagħdab u kbir fit-tjieba u l-fedeltà. Iħares it-tjieba għal elf ġenerazzjoni u jaħfer il-ħażen, id-dnub u l-ħtija; imma ma jħalli xejn għaddej; jikkastiga l-ħażen tal-missirijiet f'uliedhom u f'ulied uliedhom sat-tielet u r-raba' ġenerazzjoni." Mosè minnufih inxteħet għal wiċċu fl-art, ta qima u qal: "Jekk jien tassew sibt ħniena quddiemek, Sidi, ħa jiġi Sidi ġo nofsna, nitolbok; għax dan hu poplu rasu iebsa. Aħfrilna ħżunietna u ħtijietna, u ħudna b'wirt għalik." Il-liġijiet tal-patt U qallu: "Arani, se nagħmel patt: Se nagħmel l-għeġubijiet quddiem il-poplu tiegħek, li qatt ma saru fid-dinja kollha u fost ebda ġens, u l-poplu li int f'nofsu jara l-opri tal-Mulej; għax ħwejjeġ tal-biża' dak li se nagħmel miegħek. Ħares kulma se nikkmandak illum. Arani se nkeċċi minn quddiemek l-Amurrin u l-Kangħanin, il-Ħittin u l-Periżżin, il-Ħiwwin, u l-Ġebusin. Qis li ma tidħol f'ebda patt man-nies li joqogħdu fl-art li se tidħol fiha, li ma jkunux għalik nasba ġo nofsok. Ġarraf l-artali tagħhom; kisser il-plieri tagħhom u qaċċat ix-xbihat tal-Asera . Tmilx ruħek u tqim ebda alla ieħor, għax il-Mulej 'Għajjur' ismu; Alla għajjur hu. "Qis li ma tidħol f'ebda patt man-nies li jgħammru fl-art, biex meta jiżnu wara l-allat tagħhom, ma jistednukx għas-sagrifiċċji lill-allat tagħhom, u int tiekol mill-artali tagħhom. U la tiħux mill-bniet tagħhom għal uliedek, inkella meta l-bniet tagħhom jiżnu wara l-allat tagħhom, iġiegħlu 'l uliedek ukoll jiżnu wara allathom. "Tagħmilx allat tal-metal imdewweb. "Ħares il-festa tal-Ażżmi; għal sebat ijiem tiekol ħobż ażżmu, kif jien ikkmandajtek, fiż-żmien tax-xahar ta' Abib; għax fix-xahar ta' Abib ħriġt mill-Eġittu. "Kulma jitwieled l-ewwel mill-ġuf ikun tiegħi, u kull ferħ raġel tal-imrieħel tiegħek, għoġol jew ħaruf. L-ewwel ferħ ta' ħmar tifdih b'nagħġa, u jekk ma tifdihx b'nagħġa, iksirlu għonqu. L-ewwel fost uliedek tifdih; u ħadd ma għandu jersaq quddiemi u jara wiċċi b'idu f'idu. Il-ħarsien tas-Sibt "Għal sitt ijiem taħdem, u tistrieħ fis-seba' jum; tistrieħ ukoll fi żmien il-ħrit u fi żmien il-ħsad. "U tagħmel il-festa tal-Ġimgħat , tal-bikri ta' ħsad il-qamħ; u l-festa tal-Ġabra f'għeluq is-sena. Tliet darbiet fis-sena l-irġiel tiegħek jidhru quddiem is-Sid, il-Mulej, Alla ta' Iżrael. Għaliex meta jien inkun keċċejt il-ġnus minn quddiemek u wessajt il-fruntieri tiegħek, ma jkun hemm ħadd li jixxennaq għal artek, meta titla' biex tara wiċċ il-Mulej, Alla tiegħek, tliet darbiet fis-sena. "La toffrix bl-ażżmu d-demm tas-sagrifiċċju tiegħi; anqas ma għandu s-sagrifiċċju tal-Għid jitħalla għal filgħodu. L-aħjar tal-bikri tal-frott tar-raba' tiegħek ġibu fid-dar tal-Mulej, Alla tiegħek. "La tgħallix il-gidi f'ħalib ommu." U l-Mulej qal lil Mosè: "Ikteb dawn il-kelmiet; għax fuq dawn il-kelmiet jien għamilt patt miegħek u ma' Iżrael." Mosè baqa' mal-Mulej erbgħin jum u erbgħin lejl, mingħajr ma kiel ħobż jew xorob ilma. U kiteb fuq it-twavel il-kliem tal-patt, l-għaxar Kelmiet. Wiċċ Mosè jiddi Ġara li, meta niżel minn fuq il-muntanja tas-Sinaj biż-żewġ twavel tax-xhieda f'idu, Mosè ma kienx jaf li l-ġilda ta' wiċċu kienet tiddi billi kien qorob lejh Alla. U meta Aron, u l-ulied kollha ta' Iżrael raw lil Mosè bil-ġilda ta' wiċċu tiddi, beżgħu jersqu lejh. Iżda Mosè sejħilhom, u resqu lejh Aron u l-kbarat kollha tal-ġemgħa, u Mosè qagħad ikellimhom. Imbagħad resqu wkoll l-ulied kollha ta' Iżrael, u Mosè ordnalhom kulma kien qallu l-Mulej fuq il-muntanja tas-Sinaj. Meta Mosè temm jitkellem magħhom, għatta wiċċu b'velu. Imma meta kien jidħol quddiem il-Mulej biex jitkellem miegħu, Mosè kien ineħħi l-velu sa ma kien joħroġ. Meta mbagħad kien joħroġ, kien jgħid lil ulied Iżrael kulma kien ordnalu l-Mulej. Meta wlied Iżrael kienu jħarsu lejn Mosè, kienu jarawlu l-ġilda ta' wiċċu tiddi, u Mosè kien jerġa' jqiegħed il-velu fuq wiċċu sa ma jerġa' jidħol jitkellem mal-Mulej.